Гөлнур Ҡасим ҡыҙы. Мин дә шул йылда башҡорт-рус бүлегенә төбәп барғайным. Тик декан, русса яҡшы беләһең тип, мине рус теле һәм әҙәбиәте төркөмөнә яҙған да ҡуйған. Рус телең һәйбәт, һин миңә рәхмәт әйтергә тейеш, эшкә йүнәлтмә бөтә СССР буйынса буласаҡ, ти. Ярты йылдан тырышыпныҡышып йөрөй торғас, башҡорт-рус бүлегенә кире күстем, барыбер. Унда уҡытыусыбыҙ төркөмдәштәремдең рус теленән белемдәрен нығытыу өсөн кистәрен дәрес биреүемде һораны. Диктант яҙҙырам да төҙәтәм, бер ыңғай аңлатып ултырам. Ғиниәттәрҙең бүлмәһендә шөғөлләнәбеҙ. Ул ишек төбөндәге карауатта гел китап уҡып тик ята, беҙгә ҡатышмай. Иптәштәремә, ошо ағай нисә килһәң дә уҡып тик ята, тигән булам. Шулайтып, бер нисә ай бүлмәләренә дәрес бирергә йөрөнөм. Шулай бер мәлде бер егет миңә ныҡлап бәйләнә башланы, кәләшем буласаҡһың, ти ҙә ҡуя. Аптыратҡас, әхирәтем Гәүһәр Ғиниәт ағайға әйтеп ҡарайыҡ тине лә, яҡлау эҙләп уға барҙыҡ. Ул төркөмдә иң абруйлы ағай ине беҙҙең өсөн. Ҡарале, ысынлап, шул егет менән һөйләштеңме ул теге саҡта?